**Imn vieții**

*Elena Liliana Popescu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Ne-atrage veșnic Marea

din marea Neuitării

Ne-atrage Depărtarea

din depărtarea Zării

Ne-atrage veșnic Cerul

din cerul Amintirii

Ne-atrage Efemerul

din efemerul Firii

Ne-atrage Nenăscutul

din tot ce e născut

sau Nerecunoscutul

din ce e cunoscut

În tine e Poetul

În tine Poezia

În tine e Profetul

În tine Profeția

În tine e Rostirea

În tine Nerostitul

În tine e Gândirea

În tine Negânditul

În tine Căutarea

În tine Nepătrunsul

În tine Întrebarea

În tine e Răspunsul

Nimic în neschimbare

Nimic nestătător

Nimic în neaflare

Nimic neștiutor

Ascunsă-i Amintirea

în ce-i necunoscut

Ascunsă-i Nemurirea

în ceea ce-i pierdut

Găsește Adevărul

în ceea ce-i uitat

Doar El, Cunoscătorul

a tot ce e creat.